Deon Dee sing eerlike liedjie oor die LEWE - Plectrum
November 13, 2020 November 13, 2020 Plectrum
Deon Dee se splinternuwe enkelsnit LEWE is 'n rou en eerlike liedjie oor die mag wat jy het om jou eie lewe te verbeter, ten spyte van hoe moeilik dit kan wees.
Deon Dee het die LEWE saam met die musikant Hunter Kennedy geskryf. Ruan Graaff het die liedjie vervaardig terwyl Peach van Pletzen die vermenging behartig het.
LEWE het 'n opgewekte tempo met 'n meesleurende melodie en betekenisvolle lirieke. Die inspirasie vir die lied se eerlike lirieke is geput uit Deon se eie ervaring dat die lewe soms moeilik en swaar kan wees.
Al het hy onlangs deur 'n donker tyd in sy lewe gegaan, het hy deur professionele hulp geleer dat 'n mens jou eie lewenspad kan verbeter deur voortdurend die beste weergawe van jouself te probeer wees.
LEWE is 'n baie persoonlike snit wat geskryf is tydens vlak 5 van die inperkingstydperk weens die Covid-19-pandemie. Deon se meisie, die musikant Janie Bay, werk gereeld saam met Hunter. Janie het vir Hunter genader om 'n liedjie saam met Deon te skryf en hy het dadelik ingestem.
Die liedjie gaan oor om jou lewe te verander, jouself te verbeter en nooit moed op te gee nie. Die boodskap van die liedjie benadruk ook dat elke mens moet besef dat hy waardevol is."
"Dit was 'n spesiale projek vir almal wat daarby betrokke was. Ek hoop dat die publiek die video net soveel gaan geniet soos wat ons dit geniet het om dit te vervaardig," sê Deon.
Volgens die sanger inspireer musiek hom om te sing en skryf. "Ek kyk na musikante en die moeilike lewens wat hulle soms lei as gevolg van die passie wat hulle het vir musiek en die gejaag na geluk. Dit inspireer my, want ek jaag altyd geluk na. Jaag dit. Vind dit. Verstaan dit en probeer dit behou. Dit inspireer my – mense wat najaag, vind, verstaan en behou." Deon en Ruan Graaff bestuur saam die produksiemaatskappy Dee Graaff Productions.